Vrede stilladsarbejdere har fredag morgen blokeret 3F’s hovedkontor i Kampmannsgade i København.

Det bekræfter 3F, der ikke har yderligere kommentarer til aktionen.

Stilladsarbejderne har medbragt et kæmpe stort sort banner, hvor der står ’I er ude af trit med medlemmerne’.

Utilfredsheden skyldes overenskomst-afstemningen, hvor et flertal sagde ja til at stemme for aftalen.

I byggegruppen i 3F, hvor stilladsarbejderne er medlemmer, sagde et stort flertal nej til aftalen for 2017.

Således forkastede 77 procent af byggearbejderne i 3F aftalen.

Formand for Stilladsarbejdernes Landsklub John Ekebjærg-Jakobsen er ikke selv til stede, men han kender til aktionen ude foran hovedkontoret.

- Det er nogle stilladsfolk, der gerne vil fortælle forhandlerne, at når tre ud af fire har stemt nej, så er det ikke godt nok. Så er de nødt til at tage det alvorligt. Jeg har bedt gutterne om at vente til et tillidsmandsmøde på tirsdag, men de ville gerne have en forklaring nu.

Men reglerne siger jo, at der er sammenkædning i afstemningen. Skal man ikke respektere resultatet?

- Jo, og vi ved også godt, at vi ikke kan lave det om, Men vi skal gerne høre, hvad forhandlerne har tænkt sig at gøre ved den mistillid, som medlemmerne har vist. Vores forhandlere skal gøre noget for at genoprette tilliden, så vi kan stå sammen om, hvad vi fremover gør.

Stilladsarbejderne savner kædeansvar som værn mod social dumping i den nye aftale. Der er også modstand mod arbejdsgivernes mulighed for at varsle en times overarbejde om dagen.

Det medbragte banner, hvor stilladsarbejderne udviser deres utilfredshed

Opdateres